苏轼
游博罗香积寺（并引）
寺去县七里，三山犬牙，夹道皆美田，麦禾甚茂。
寺下溪水可作碓磨，若筑塘百步闸而落之，可转两轮举四杵也。
以属县令林抃，使督成之。
二年流落蛙鱼乡，朝来喜见麦吐芒。
东风摇波舞净绿，初日泫露酣娇黄。
汪汪春泥已没膝，剡剡秋谷初分秧。
谁言万里出无友，见此二美喜欲狂。
三山屏拥僧舍小，一溪雷转松阴凉。
要令水力供臼磨，与相地脉增堤防。
霏霏落雪看收面，隐隐叠鼓闻舂糠。
散流一啜云子白，炊裂十字琼肌香。
岂惟牢丸荐古味，（束皙《饼赋》云：馒头薄持，起搜牢丸。
）要使真一流仙浆。
诗成捧腹便绝倒，书生说食真膏肓。